অ্যামি রায়ান

অ্যামি বেথ জিয়েউইনৎকোভ্‌স্কি (জন্ম: ৩ মে ১৯৬৮), পেশাগতভাবে অ্যামি রায়ান নামে সুপরিচিত, হলেন একজন মার্কিন অভিনেত্রী। তিনি ১৯৮৭ সালে পেশাদার মঞ্চে অভিনয় শুরু করেন এবং ১৯৯৩ সালে ওয়েন্ডি ওয়াসারস্টাইনের দ্য সিস্টার্স রোজেন্সওয়েগ নাটকের প্রথম মঞ্চায়নে বিকল্প শিল্পী হিসেবে অভিনয়ের মধ্য দিয়ে তার ব্রডওয়ে মঞ্চে অভিষেক ঘটে। তিনি আঙ্কল ভানিয়া (২০০০) ও আ স্ট্রিটকার নেমড ডিজায়ার (২০০৫)-এ অভিনয় করে মঞ্চনাটকে শ্রেষ্ঠ চরিত্রাভিনেত্রী বিভাগ টনি পুরস্কার  এবং ডাউট: আ প্যারাবল (২০২৪)-এ অভিনয় করে মঞ্চনাটকে শ্রেষ্ঠ অভিনেত্রী বিভাগ টনি পুরস্কারের মনোনয়ন লাভ করেন।

তিনি রোমাঞ্চকর গন বেবি গন (২০০৭) চলচ্চিত্রে একক মা চরিত্রে অভিনয় করে শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন। তার অভিনীত অন্যান্য উল্লেখযোগ্য চলচ্চিত্র হল ইউ ক্যান কাউন্ট অন মি (২০০০), ক্যাপোটি (২০০৫), বিফোর দ্য ডেভল নোজ ইউ'র ডেড (২০০৭), চেঞ্জলিং (২০০৮), বার্ডম্যান (২০১৪), ব্রিজ অব স্পাইজ (২০১৫), দি ইনফিলট্রেটর (২০১৬), ও বো ইজ অ্যাফ্রেইড (২০২৩)।

টেলিভিশনে তিনি এইচবিওর অপরাধ ধারাবাহিক দ্য ওয়্যার (২০০২-২০০৮)-এ বেডি রাসেল চরিত্রে এবং এনবিসির সিটকম দি অফিস (২০০৮-২০১১)-এ হলি ফ্যাক্স চরিত্রে অভিনয় করেন। এছাড়া তাকে এইচবিওর নাট্যধর্মী ধারাবাহিক ইন ট্রিটমেন্ট (২০১০), হুলুর রহস্যধর্মী হাস্যরসাত্মক ধারাবাহিক অনলি মার্ডার্স ইন দ্য বিল্ডিং (২০২১–২০২৪), ও অ্যাপল টিভি+-এর রহস্যধর্মী ধারাবাহিক সুগার (২০২৪)-এ তাকে দেখা যায়।

প্রারম্ভিক জীবন
অ্যামি বেথ জিয়েউইনৎকোভ্‌স্কি ১৯৬৮ সালের ৩রা মে নিউ ইয়র্ক সিটির কুইন্সের ফ্লাশিংয়ে জন্মগ্রহণ করেন। তার মাতা পামেলা (বিবাহপূর্ব: রায়ান) একজন সেবিকা এবং পিতা জন জিয়েউইনৎকোভ্‌স্কি ট্রাকিং ব্যবসায়ের মালিক। অ্যামি পোলীয়, আইরিশ ও ইংরেজ বংশোদ্ভূত। ১৯৭০-এর দশকে বেড়ে ওঠা অ্যামি ও তার বোন লরা বাইকে করে ডেইলি নিউজ সরবরাহ করতেন। কৈশোরে অ্যামি আপস্টেট নিউ ইয়র্কে স্টেজডোর ম্যানর পারফর্মিং আর্টস সেন্টারে অংশগ্রহণ করেন। ১৭ বছর বয়সে তিনি নিউ ইয়র্কের হাই স্কুল অব পারফর্মিং আর্টস থেকে পড়াশোনা সম্পন্ন করেন। হাই স্কুলে থাকাকালীন তিনি বিলক্সি ব্লুজের জাতীয় সফরে সুযোগ পান এবং তিনি পরের দশকে ধারাবাহিকভাবে অফ-ব্রডওয়ে মঞ্চে কাজ করতে থাকেন। তিনি তার মায়ের বিবাহপূর্ব নাম তার মঞ্চনাম হিসেবে ব্যবহার করেন।

পুরস্কার ও মনোনয়ন
 বছর পুরস্কার বিভাগ মনোনীত কর্ম ফলাফল  ২০০৭ একাডেমি পুরস্কার শ্রেষ্ঠ পার্শ্ব অভিনেত্রীগন বেবি গন   ২০০৭  গোল্ডেন গ্লোব পুরস্কার  শ্রেষ্ঠ পার্শ্ব অভিনেত্রী – চলচ্চিত্র   ২০০৭ স্ক্রিন অ্যাক্টরস গিল্ড পুরস্কার পার্শ্ব চরিত্রে অভিনেত্রীর সেরা অভিনয়   ২০১৪ চলচ্চিত্রে সেরা অভিনয়শিল্পীদল বার্ডম্যান    ২০২১ হাস্যরসাত্মক ধারাবাহিকে সেরা অভিনয়শিল্পীদল  অনলি মার্ডার্স ইন দ্য বিল্ডিং   ২০০০টনি পুরস্কার মঞ্চনাটকে শ্রেষ্ঠ চরিত্রাভিনেত্রী আঙ্কল ভানিয়া   ২০০৫ মঞ্চনাটকে শ্রেষ্ঠ চরিত্রাভিনেত্রী আ স্ট্রিটকার নেমড ডিজায়ার  ২০২৪মঞ্চনাটকে শ্রেষ্ঠ মুখ্য অভিনেত্রীডাউট: আ প্যারাবল

তথ্যসূত্র

বহিঃসংযোগ





বিষয়শ্রেণী:১৯৬৮-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর মার্কিন অভিনেত্রী
বিষয়শ্রেণী:২১শ শতাব্দীর মার্কিন অভিনেত্রী
বিষয়শ্রেণী:আইরিশ বংশোদ্ভূত মার্কিন ব্যক্তি
বিষয়শ্রেণী:ইংরেজ বংশোদ্ভূত মার্কিন ব্যক্তি
বিষয়শ্রেণী:পোলীয় বংশোদ্ভূত মার্কিন ব্যক্তি
বিষয়শ্রেণী:কুইন্স, নিউ ইয়র্কের অভিনেত্রী
বিষয়শ্রেণী:মার্কিন চলচ্চিত্র অভিনেত্রী
বিষয়শ্রেণী:মার্কিন টেলিভিশন অভিনেত্রী
বিষয়শ্রেণী:মার্কিন মঞ্চ অভিনেত্রী
বিষয়শ্রেণী:স্ক্রিন অ্যাক্টরস গিল্ড পুরস্কার বিজয়ী